དེའང་དཔེ་ཀློག་གིས་རྩོམ་འབྲིའི་ཐད་ལ་གཙོ་བོ་ཕྱོགས་གཉིས་ནས་ནུས་པ་འདོན་ཐུབ་ཅིང་།གཅིག་ནི་བརྗོད་བྱའི་དོན་གྱི་ཆ་ནས།དཔེ་ཀློག་མང་དུ་བྱས་ན་དེ་ལས་རྩོམ་གྱི་རྒྱུ་ཆའང་མང་པོ་ཞིག་གསོག་འཇོག་བྱེད་ཐུབ་ཅིང་།དཔེར་ན།དགེ་འདུན་ཆོས་འཕེལ་གྱི་རི་བོ་གངས་ཅན་གྱི་མཛེས་ལྗོངས་ལྟ་བུ་ལས་ཡུལ་ལྗོངས་ཞིབ་འབྲིའི་ཐད་ཀྱི་རྒྱུ་ཆ་མང་པོ་གསོག་འཇོག་བྱེད་ཐུབ་ཅིང་།ཚེ་རིང་དོན་གྲུབ་ཀྱི་ར་ལོ་ལྟ་བུ་ལས་མི་སྣའི་སྣང་བརྙན་བཞེངས་སྐྲུན་བྱེད་ཕྱོགས་སྐོར་ནས་རྒྱུ་ཆ་མང་པོ་ཞིག་གསོག་འཇོག་བྱེད་ཐུབ།ཧོར་གླིང་གཡུལ་འགྱེད་ལྟ་བུ་ལས་བོད་ཀྱི་སྲོལ་རྒྱུན་གྱི་གཏམ་བརྗོད་དང་།ཡུལ་སྲོལ་གོམས་གཤིས་སོགས་མང་པོ་ཞིག་གསོག་འཇོག་བྱེད་ཐུབ།གཉིས་ནི་རྗོད་བྱེད་ཚིག་ཆ་ནས།དཔེ་ཀློག་མང་དུ་བྱས་ན་རང་ཉིད་ཀྱིས་རྩོམ་འབྲི་བྱ་བར་རྗོད་བྱེད་ཚིག་གི་ཆ་ནས་ཀྱང་ནུས་པ་གལ་ཆེན་འདོན་ཐུབ།དཔེར་ན།འཇུ་སྐལ་བཟང་གི་རང་ཁྱིམ་དང་སྦྲ་ནག་གི་གྱེས་འབོད་ལྟ་བུ་ལས་ང་ཚོས་རྩོམ་པ་པོའི་ཚིག་གི་སྦྱོར་སྤེལ་སྟངས་དང་དཔེ་དོན་སྦྱོར་སྟངས་བཅས་ཕྱོགས་ཡོངས་ནས་རྒྱུ་ཆ་གསོག་འཇོག་བྱེད་ཐུབ།༼གང་ཀློག་པར་བྱ་བ་ལ་བདག་གིས་སློབ་འབྲིང་སློབ་མས་ངེས་པར་དུ་ཀློག་དགོས་པའི་དཔེ་ཆའི་མཚན་བྱང་ཀུན་གསལ་ཆུ་ཤེལ་མེ་ལོང་བྱ་བ་ཞིག་ཡོད་པས་དེར་གཟིགས༽